  Анжелика Тихонова корреспондент Туннэ, 28-тӥ шуркынмонэ, православной христианъёслэн Иисус Христослэн вордӥськемезлы сӥзем кӧс утён вакытсы кутскиз. Со Ымусьтонозь, 7-тӥ толшорозь, кыстӥськоз. Со сярысь иворъёсъя «Удмуртия» агентствоысь корреспондентлы вераз Библиез удмурт кылэ берыктӥсь, протодиакон Михаил Атаманов. «Али тани 28-тӥ шуркынмонэ кӧс утён кутскиз, вуоно арын 7-тӥ толшоре, Иисус Христослэн вордӥськон нуналаз со йылпумъяськоз. Быдэс православной черкын кӧс утён одӥг кадь мынэ», — вераз Михаил Атаманов. Солэн кылъёсызъя, кӧс дыръя сӥль сиыны, йӧл юыны  уг яра. «Таяз кӧс вакытэ Выль арозь кӧснуналэ но арнянуналэ чорыг сиыны луэ. Собере Выль ар бере одӥг арнязэ чурыт чаклано. Чорыг но, кӧс вӧйын сиён но сиыны уг яра ини, — валэктэ протодиакон. — Но вань куд-ог висись, тазалыксы ляб адямиос, соосты бакель каро, сыӵеослы кос утён чурыт ӧвӧл ини. Соосты чорыг но сиыны лэзё, йӧл но юыны». Михаил Атамановлэн верамезъя, кӧс утён сиёнлэсь куштӥськонэн гинэ герӟаськемын ӧвӧл. Визян вакытэ нырысь ик астэ урод ужъёслэсь утёно, ӧжытгес калык пӧлы ветлоно, тросгес вӧсяськоно, керетонлэсь палэнтӥськоно.  «Астэ урод малпанъёслэсь, урод ужъёслэсь, урод вераськонъёслэсь утьыны кулэ. Яратон мед луоз котькуд адямилэн сюлэмаз. Тросгес Евангелиез лыдӟоно, тани али удмурт кылын канонэн юнматымтэ Библия потӥз, сое яра учкыны. Котькуд Священной гожтэм адямилэн лулызлы пайда вае. Кӧс утись адямиос одно ик причастие басьтыны кулэ. Кыӵе ке муген дырыз дыръя ӧз ке быгатэ, Ымусьтон дорозь одно ик ветлоно. Черке пырано, сьӧлыкъёслэсь куштӥськоно но причастие басьтоно», - валэктӥз Михаил Атаманов. Тегъёс: Мерлык Ижкар Православие Удмуртия черк вӧсьлык  